Mynen vruntliken denst vnde vat ick gudhes vormach. Ersamen leue Hermen Bremer, gudhe vrunt, dank ick iw vrunntlich alles gudhes gy my hebben gestandtlik beviist; Goet iw loen saall syn, vnd ick gerne viill vnd szaall yt myt gude vordenen all tiidt, effte Goet wiill ick leuen mach vnd dat vnsze Herren Goet dem ffreedhe hyr jnt lant nog enes genadheligh vnde myt vns arme lydhen barmherteligh tooskicken woelde. Ffort veteth, leue Hermen Bremer, dat ick vnde iw skyldeneree meister Johan Stwt, meister Jacob Venne vnde de anderen door thaa bereyde synt myt alder dinck iw skult woell betolen, venth yt freedhe mocthe bliffuen. Wy hebben nw groetter noet vnd mislik vat vth taa sendhen, venthe vy nycthe vethen vor yt hen mach komen ass nw steith, ass gy woell sylffuest veten. Woo all dinck sigh forlopen wiill, yck hoppe dat yk iw besthe wiill doen. Leue Hermen, gudhe vrunnt, hebbet myth vnsz pacientiam beth dat nog naa Godhes wiillen de skepe van hyr mocthen taa Lybech lopen, szaa vert all dinck guth. Leue Hermen, van handlingh hyr ynt lant wnde woo hyr too geith vnde van tidhendhe veth yck iw nicth vp dysse tiidt taascriffuen, man yck sy nu vondanctigh taa Abo vnd byn alles dyngx woell forliketh vp myner part myt dem verdug cappittell taa Abo. Seggeth myn leue modher, iw aller leueste husfrowe, vyl m.(m. m.) guder nacth vnde alle gudhe vrunnde myt lyksamlig woellfoert alltiidt. Hyr medhe iw Goede alszmectig vnde dee hilge dree koningh Jasper, Melker, Baltsaer eviig befaelen. Hastig scriffuen taa Abo, vigilia assumpcionis Marie anno 1519. Hans Petrj, jw vrunnth. Adress: Dem ersamen vndh vorsichtiffen manne Herrmen Bremer taa Lubech, vondactigh vp dem Köningx stroet by sunte Jacob, vruntlich gescreuen.